  Майя Бывальцева Ижкарысь Шор карлудын Выль арлы городок пуктыны кутскизы. 15 ар ӵоже нырысьсэ солы йӧэз Иж тыметысь басьтӥзы. Элькун кивалтэтлэн азьвалтэтэзлэн кенешоназ 5-тӥ толсуре со сярысь вераз инкуазь узырлыкъёсъя но инкуазез утёнъя министр Александр Нестеров, ивортэ «Удмуртия» агентстволэн корреспондентэз. «Кӧня ар ми йӧез Иж тыметысь ӧм басьтылэ ни! Таиз — Иж тыметысь, сыӵе со сайкыт милям, нош басьтылӥмы Первомайский палась, отын тымет вань. 15 ар ӧм басьтылэ, таяз арын басьтӥмы. Учке, кыӵе умой йӧ. Озьыен, Иж тыметын вулэн ӟечлыкез умой луиз», — вераз со. Ижкарысь Шор карлудын йӧлэсь городок лэсьтыны кутскизы 4 фото Озьы ик министр вераз, али министерство карен ужа, Шор карлудын праздниклы сӥзем йӧ городокын Экологилэн арезлэн тодметъёсыз мед луозы шуыса. 2017-тӥ ар Россиын Экологилэн ареныз ялэмын. «Ми куриськомы кучыранэн трон выллем лэсьтыны, «Год экологии» гожтыны», — вераз Александр Нестеров. Тодэ вайытом, Ижкарлэн Шор карлудаз йӧ городок пуктыны 2 миллион 200 сюрс манет висъямын, ужъёсты 20-тӥ толсурлы йылпумъяны чакламын. Карысь валтӥсь чебер кызэз 24-тӥ толсуре ӝуатозы. Тегъёс: Мерлык Ижкар Удмуртия тымет инкуазь праздникъёс Выльар  